













UREDBA O IZVAJANJU SISTEMA VARŠČIN ZA IZPOLNITEV OBVEZNOSTI, POVEZANIH Z UKREPI SKUPNE KMETIJSKE POLITIKE

PREDLOG


EVA: 2026-2330-0074


I.	UVOD
1.	Razlogi in podlage za izdajo

Pravna podlaga:
Prvi  odstavek 44. člena Zakona o kmetijstvu (Uradni list RS, št. 100/25) 

Rok za izdajo:
Ne

Glavni razlogi za izdajo:
Izvajanje uredb EU na področju varščin v povezavi z ukrepi skupne kmetijske politike

2.	Ocena finančnih posledic predloga akta za državni proračun in druga javna finančna sredstva

Presoja posledic je bila opravljena ob sprejemanju zakona, ki je podlaga za izdajo tega predloga.
3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

/

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic

Presoja posledic je bila opravljena ob sprejemanju zakona, ki je podlaga za izdajo tega predloga.

5.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija:
4. 9. 2026

Na gradivo niso bila podana mnenja, predlogi in pripombe.



II.	BESEDILO ČLENOV
Na podlagi prvega odstavka 44. člena Zakona o kmetijstvu (Uradni list RS, št. 100/25) Vlada Republike Slovenije izdaja  

Uredbo o izvajanju sistema varščin za izpolnitev obveznosti, povezanih z ukrepi skupne kmetijske politike
1. člen
(predmet urejanja)

	Ta uredba določa pravila glede sistema varščin za izvajanje: 
	– Delegirane uredbe Komisije (EU) 2022/127 z dne 7. decembra 2021 o dopolnitvi Uredbe (EU) 2021/2116 Evropskega parlamenta in Sveta s pravili o plačilnih agencijah in drugih organih, finančnem upravljanju, potrditvi obračunov, varščinah in uporabi eura (UL L št. 20 z dne 31. 1. 2022, str. 95), zadnjič spremenjene z Delegirano uredbo Komisije (EU) 2026/1160 z dne 28. maja 2026 o spremembi Delegirane uredbe (EU) 2022/127 o dopolnitvi Uredbe (EU) 2021/2116 Evropskega parlamenta in Sveta v zvezi z izplačevanjem predplačil za intervencije v vinskem sektorju (UL L št. 2026/1160 z dne 6. 8. 2026), (v nadaljnjem besedilu: Delegirana uredba 2022/127/EU);
	– Izvedbene uredbe Komisije (EU) 2022/128 z dne 21. decembra 2021 o pravilih za uporabo Uredbe (EU) 2021/2116 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrditvijo obračunov, pregledi, varščinami in preglednostjo (UL L št. 20 z dne 31. 1. 2022, str. 131), zadnjič spremenjene z Izvedbeno uredbo Komisije (EU) 2026/1906 z dne 31. julija 2026 o spremembi Izvedbene uredbe (EU) 2022/128 glede prožnejših pravil o plačilih predplačil v odziv na višje cene gnojil zaradi krize na Bližnjem vzhodu (UL L št. 2026/1906 z dne 3. 8. 2026), (v nadaljnjem besedilu: Izvedbena uredba 2022/128/EU).
2. člen
(pristojni organ)

	Pristojni organ za izvajanje IV. poglavja Delegirane uredbe 2022/127/EU je Agencija Republike Slovenije za kmetijske trge in razvoj podeželja (v nadaljnjem besedilu: agencija).
3. člen
(oblike varščin)

	(1) Za izvajanje prvega odstavka 52. člena Izvedbene uredbe 2022/128/EU se varščina predloži kot:   
	a) bančna garancija; 
	b) garantno pismo zavarovalnice za kavcijsko zavarovanje;
	c)  denarni depozit.

	(2) Denarni depozit iz točke c) prejšnjega odstavka se nakaže na transakcijski račun VARŠČINE – AGENCIJA RS ZA KMETIJSKE TRGE IN RAZVOJ PODEŽELJA, številka 01100-6000028250, z navedbo sklica na številko odobritve po modelu 18: SI18 23310-2010020-yyZZZZxx. Prvi dve številki v sklicu (označeni z yy) določata sektor izvajanja varščine, srednje številke v sklicu (označene z ZZZZ) označujejo področje in ukrepe, za katere se vlaga varščina, zadnji dve številki v sklicu (označeni z xx) sta namenjeni zadnjima dvema številkama letnice nakazila. Šifre sektorjev, področij in ukrepov so navedene v Prilogi, ki je sestavni del te uredbe.

	(3) Predloge obrazcev za predložitev bančne garancije iz točke a) in garantnega pisma zavarovalnice iz točke b) prvega odstavka tega člena agencija objavi na osrednjem spletnem mestu državne uprave. 
4. člen
(sprejemljive bančne garancije in garantna pisma)

	(1) Za izvajanje 1. točke 22. člena Delegirane uredbe 2022/127/EU agencija kot varščino sprejme le:
	a) garancije bank in hranilnic, ki imajo dovoljenje Banke Slovenije za izdajanje garancij; 
	b) garancije bank ali posebnih finančnih institucij držav članic Evropske unije (v nadaljnjem besedilu: države članice EU), ki smejo v skladu z zakonom, ki ureja bančništvo, to storitev opravljati na območju Republike Slovenije neposredno ali posredno prek podružnice;  
	c) garancije podružnic bank tretjih držav, ki imajo dovoljenje Banke Slovenije za ustanovitev podružnice v Republiki Sloveniji in je dovoljenje za opravljanje te storitve navedeno v dovoljenju za ustanovitev podružnice;  
	č) garantna pisma zavarovalnic, ki imajo sedež v Evropski uniji in dovoljenje Agencije za zavarovalni nadzor za opravljanje zavarovalnih poslov v zavarovalni vrsti kavcijsko zavarovanje;  
	d) garantna pisma zavarovalnic držav članic EU, ki so upravičene opravljati zavarovalne posle v zavarovalni vrsti kavcijsko zavarovanje; 
	e) garantna pisma podružnic zavarovalnic tretjih držav, ki imajo sedež v Evropski uniji in dovoljenje Agencije za zavarovalni nadzor za opravljanje zavarovalnih poslov v zavarovalni vrsti kavcijsko zavarovanje na območju Republike Slovenije v skladu z zakonom, ki ureja zavarovalništvo.   

	(2) Pri garancijah bank in garantnih pismih zavarovalnic iz držav članic EU, ki nimajo sedeža v Republiki Sloveniji, mora predlagatelj prej pridobiti pisno odobritev agencije.  

	(3) Banke in zavarovalnice iz tega člena morajo bančni garanciji ali garantnemu pismu priložiti kopijo seznama pooblaščenih podpisnikov bančnih garancij ali garantnih pisem. 
5. člen
(nakazilo zasežene varščine)

	Vse oblike zasežene varščine se nakažejo na transakcijski račun VARŠČINE – AGENCIJA RS ZA KMETIJSKE TRGE IN RAZVOJ PODEŽELJA, številka 01100-6000028250, z navedbo sklica na številko odobritve po modelu 18: SI18 23310-7141998-yyZZZZxx. Prvi dve številki v sklicu (označeni z yy) določata sektor izvajanja varščine, srednje številke (označene z ZZZZ) označujejo področje in ukrepe, za katere se vlaga varščina oziroma globalna varščina, zadnji dve številki v sklicu (označeni z xx) sta namenjeni zadnjima dvema številkama letnice nakazila. Šifre sektorjev, področij in ukrepov so navedene v Prilogi te uredbe.
6. člen
(odstop od zahteve za predložitev varščine)

	(1) V primerih iz 19. člena Delegirane uredbe 2022/127/EU agencija odstopi od zahteve za predložitev varščine.

	(2) Predlogo obrazca za predložitev pisne zaveze iz drugega odstavka 19. člena Delegirane uredbe 2022/127/EU agencija objavi na osrednjem spletnem mestu državne uprave.
KONČNI DOLOČBI
7. člen
(prenehanje veljavnosti)

	Z dnem uveljavitve te uredbe preneha veljati Uredba o izvajanju sistema varščin za izpolnitev obveznosti, povezanih z ukrepi kmetijske tržno-cenovne politike (Uradni list RS, št. 52/09).
8. člen
(začetek veljavnosti)

	Ta uredba začne veljati petnajsti dan po objavi v Uradnem listu Republike Slovenije.

III.	OBRAZLOŽITEV

K 1. členu:
Uredba določa pravila sistema varščin pri izvajanju ukrepov kmetijske politike in skupne kmetijske politike. Pri tem se uporabljajo pravila, določena v navedenih uredbah Evropske unije.

K 2. členu:
Za izvajanje sistema varščin v okviru ukrepov SKP je pristojna Agencija Republike Slovenije za kmetijske trge in razvoj podeželja (v nadaljnjem besedilu: agencija).

K 3. členu:
Člen opredeljuje oblike varščin. Varščina se lahko predloži v obliki bančne garancije, garantnega pisma zavarovalnice ali denarnega depozita. 

K 4. členu:
Člen določa, katere banke in zavarovalnice lahko izdajo bančno garancijo oziroma garantno pismo pri izvajanju ukrepov SKP

K 5. členu:
Člen določa način nakazila unovčene varščine na račun agencije. Pri nakazilu je treba uporabiti predpisani sklic, ki določa sektor, področje oziroma ukrep in leto nakazila.

K 6. členu:
Agencija v primerih, ki jih dopušča evropska zakonodaja, odstopi od zahteve po predložitvi varščine.

K 7. členu:
Z uveljavitvijo nove uredbe preneha veljati prejšnja uredba o sistemu varščin iz leta 2009. Nova uredba tako nadomešča dosedanjo ureditev tega področja..

K 8. členu:
Uredba začne veljati petnajsti dan po objavi v Uradnem listu Republike Slovenije..



IV.	PRILOGE

Priloge niso priložene.

